text: Stak af med guldkæder
  28 februar 2013 kl. 11.11
  Politiet efterlyser en tyv, som onsdag forsvandt med en portion guldkæder fra en guldsmedebutik i Tønder. Også en bil efterlyses.
  En mand på 25-30 år kom ind til butikken Scheelke på gågaden i Tønder kl. 13.55. Han bad om at se på nogle kæder. Og i den forbindelse lykkedes det ham at få fat i to poser med guldkæder.
  Han løb fra forretningen til en nærliggende p-plads, som lokale kalder "Solsikkepladsen". Han forsvandt fra p-pladsen i en mindre bordeauxrod personbil. Den havde et nummer, der begynder med TZ og muligvis tallene 27 og 4. Personbilen blev ført af en anden mand.
  Guldtyven beskrives som ca. 170 cm høj og firkantet af bygning. Han havde kort, kommunefarvet hår og virkede usoigneret med skægstubbe.
  Han var iført en mørkegrå hættetrøje med et hvidt "5" på ryggen og hvide tennissko.
  